Deg wayen yak i d-nebder deg uḥric-agi wis sin Iferdisen n teẓri, anda nesbadu-d sin iferdisen igejdanen n teẓri tasnilsant: - Aferdis amezwaru d tasnawalt: d tussna n wawal izerrewen tayunin tinmawalin n tutlayt akked wassaɣen yellan gar-asen, deg-s ad d-naf awal: d aferdis anamkan agejdan ɣef wacu tuddes yal tutlayt d waẓar-is i yettwaḥesben: d agraw n tergalin mi ara as-nernu askim yettakd tayunt tamwalant i yesɛan anamek, fel-as i yeddes yisem d umyag deg tmaziɣt, diɣen di tesnawal nesbadu-d amawal d usegzawal, amezwaru (Amawal) d agraw n tayunin tissnamkanin n yiwet n tutlayt deg yiwen n wakud, yemmal-d ummuɣ n tayunin tisnamkanin n yiwet n tutlayt isemrasen imsiwal n yiwet n temɣiwant tamutlayt deg yiwen n wakud, wis sin (Asegzawal) D agraw n wawalen yegzin s wudem n tbadutin, akken daɣen nesbadu-d deg tesnawalt: taseknawalt d tesniremt d yirem, tamezwarut d tussna i yettwelhen ɣer wayen yerzan asnulfu n yisegzawalen, tis snat d tusna n wawal, ma d wis krad d tayunt tasnilsant yesɛan sin n udmawen umsil d unmik.